20050303

Решение на Съвета

от 3 март 2005 година

относно сключването на Споразумение между Европейската общност и Демократична социалистическа република Шри Ланка относно реадмисията на лица, пребиваващи без разрешение

(2005/372/ЕО)

СЪВЕТЪТ НА ЕВРОПЕЙСКИЯ СЪЮЗ,

като взе предвид Договора за създаване на Европейска общност, и по-специално член 63, параграф 3, буква б), във връзка с член 300, параграф 2, първа алинея, второ изречение и член 300, параграф 2, първа алинея от него,

като взе предвид предложението на Комисията,

като взе предвид становището на Европейския парламент,

като има предвид, че:

(1) Комисията е договорила от името на Европейската общност Споразумение с Демократична социалистическа република Шри Ланка относно реадмисията на лица, пребиваващи без разрешение.

(2) Това споразумение е било подписано от името на Европейската общност на 4 юни 2004 г. при условие за последващо сключване, в съответствие с Решението от 25 ноември 2003 г.

(3) Това споразумение следва да бъде одобрено.

(4) Споразумението създава Съвместен комитет за реадмисия, който може да взема решения, имащи правна сила по отношение на някои технически въпроси. Следователно е необходимо да бъдат регламентирани опростени процедури за установяване на позицията на Общността в подобни случаи.

(5) В съответствие с член 3 от Протокола за някои разпоредби, отнасящи се до Обединеното кралство и Ирландия, приложен към Договора за Европейския съюз и към Договора за създаване на Европейска общност, Обединеното кралство е нотифицирало своето желание да вземе участие в приемането и прилагането на настоящото решение.

(6) В съответствие с членове 1 и 2 от Протокола за някои разпоредби, отнасящи се до Обединеното кралство и Ирландия, приложен към Договора за Европейския съюз и към Договора за създаване на Европейска общност, и без да се накърнява член 4 от упоменатия протокол, Ирландия не взема участие в приемането на настоящото решение и не е обвързана нито с неговия предмет, нито с неговото прилагане.

(7) В съответствие с членове 1 и 2 от Протокола за някои разпоредби относно Дания, приложен към Договора за Европейския съюз и към Договора за създаване на Европейска общност, Дания не взема участие в приемането на настоящото решение и не е обвързана нито с неговия предмет, нито с неговото прилагане,

РЕШИ:

Член 1

Споразумението между Европейската общност и демократична социалистическа република Шри Ланка относно реадмисията на лица, пребиваващи без разрешение, се одобрява от името на Общността.

Текстът на Споразумението е приложен към настоящото решение.

Член 2

Председателят на Съвета изпраща нотификацията, предвидена в член 21, параграф 2 от Споразумението.

Член 3

Комисията, подпомагана от експерти от държавите-членки, представя Общността в Съвместния комитет по реадмисия, учреден съгласно член 17 от Споразумението.

Член 4

Позицията на Общността в рамките на Съвместния комитет за реадмисия по отношение на приемането на неговият процедурен правилник съгласно член 17, параграф 5 от Споразумението се взема от Комисията след съгласуване със специален комитет, назначен от Съвета.

По отношение на всички останали решения на Съвместния комитет за обратно приемане позицията на Общността се приема от Съвета с квалифицирано мнозинство по предложение на Комисията.

Член 5

Настоящото решение се публикува в Официален вестник на Европейския съюз.

Съставено в Брюксел на 3 март 2005 година.

За Съвета

Председател

F. Biltgen

--------------------------------------------------